- Milane, što si se uzbudio? Zašto vičeš? Pa nismo na livadi već u sudnici - rekao je ministru zdravstva Milanu Kujundžiću u sudnici Općinskog kaznenog suda u Zagrebu bivši ministar Andrija Hebrang gdje mu traje suđenje po privatnoj tužbi za klevetu. Na Kujundžićeve povišene tonove, nakon što je mirno, ali "kuhajući" u sebi odslušao do kraja Hebrangovu obranu koja se protegnula na dva ročišta, reagirao je i sam sudac Nenad Lukić. Međutim, ni njemu Kujundžić nije uskratio odgovor: "Kad sam ja učio u školi, meni su govorili: stani tako da te svi vide, govori tako da te svi čuju..."

No, krenimo redom. U nastavku suđenja Andrija Hebrang je nastavio s iznošenjem izdašne obrane u kojoj, opetovano, nije štedio riječi.

- Dokazao sam da je 15.10.1991. Kujundžić izašao iz obrane, što je i sam rekao, jer tad rat još zapravo nije ni počeo. On je '91. i '92. protuzakonito napuštao državu odlazeći u Njemačku protivno pet zakona koji su određivali da liječnik tijekom rata ne smije napustiti državu. Ostajem pri izjavi i da je Kujundžić 18 mjeseci tijekom '93 i '94. proveo na usavršavanju u Americi. Kujundžić je naveo da je sudjelovao u 'deblokadama vojarni', no to nije točno jer su sve vojarne deblokirane nakon što je on izašao iz obrane, očito smatrajući da nakon 15.10.1991. nije više trebao doprinijeti obrani.

Vojarna Maršalka je deblokirana 20.12.1991., vojarna Črnomerec 10 dana prije toga, vojarna Borongaj 19.10.1991. a za deblokade ostalih vojarni sam, kao ratni ministar zdravstva organizirao sanitetsku taktiku i njezino provođenje te poznajem sve liječnike i dobrovoljce koji su sudjelovali pri oslobađanju vojarni, međutim, imena Milana Kujundžića nigdje na popisima nije bilo. To samo potvrđuje moju tvrdnju da 'nikada nije primirisao bojišnicu' - branio je svoje tvrdnje Andrija Hebrang podsjetivši da su svi svjedoci u sudnici koji su ispitani, potvrdili njegove navode poput ratnog ravnatelja bolnice kojem nije bilo poznato da je aktualni ministar sudjelovao u obrani ni da je 270 dana proveo izvan bolnice braneći vojarnu.

Krivi glagol

Hebrang se zatim osvrnuo i na dio tužbe u kojoj mu se ukazuje da je za Kujundžića rekao da je "pobjegao u Njemačku" naglasivši da je u pitanju krivi glagol.

- U mojoj izjavi nema riječi 'pobjegao' već samo 'otišao' u Njemačku. Jer da je pobjegao ne bi se više vraćao, a ja bih kao ministar to doznao i podigao odmah tužbu jer se ogriješio o zakon o obrani koji je određivao radnu mobilizaciju za liječnike. Demantiram optužbe da sam Kujundžiću okaljao čast i ugled jer i unutar mojih opetovanih izjava u javnosti da je napustio državu tijekom rata, potom svoju stranku i kandidirao se za predsjednika države, nastavio je svoju karijeru, vraćen je u stranku i postao ministar.

Dakle, nisam mu naškodio jer promjena stranačke politike je dovela do toga da se prihvaćaju ljudi koji nisu sudjelovali u ratu. Sve što sam rekao je argumentirano sa 24 privitka koja sam dostavio u spis - zaključio je Hebrang nakog čega je uslijedilo "rešetanje" Kujundžićeva odvjetnika Danijela Papka kojeg je zanimalo kada je po njemu počeo rat s obzirom da stalno tvrdi da je Kujundžić izašao iz obrane prije početka rata.

Nije čuo granate

- Zakonski je početak rata odredio Sabor. Mnogi su se prijavili u obranu ne bi li ishodovali dokumente. Pravi rat je počeo kad su počele padati prve žrtve, a to je bilo nakon Kujundžićeva odlaska iz obrane. Do tada smo imali sporadične pogibije (Plitvice, pakračka policijska postaja) koje su bile daleko od Kujundžića koji granate nije mogao čuti ni vidjeti. Za nas, pak, u zdravstvu je sve počelo s napadom na Vukovar i Sisak, dakle opet nakon njegova izlaska. Kujundžićevo ime nije bilo na popisu dragovoljaca da ih se pozove kad su se izvlačili ranjeni iz Vukovara.

Rat je kulminirao tijekom 11. i 12. mjeseca 1991. i potrajao je do međunarodnog priznanja sredinom siječnja 1992. Zatim je kulminirao pripremama za Oluju, uslijedila su i teška politička događanja i parlamentarni puč koji su ugrožavali državu. Sve to vrijeme bio je potreban veliki broj liječnika, no pogađate da ime ministra ni tad nije bilo na papiru - objasnio je Hebrang. Odvjetnika Papka je potom zanimalo je li po njemu i prije 15.10.1991. postojala oružana agresija na što mu je Hebrang kao iz topa odgovorio "da je, od datuma koji je proglasio Sabor, ali da se ista nije odnosila na Zagreb, a za što je Kujundžić priložio onako smiješnu potvrdu".

Branitelj Medveščaka

- Znači li to da rujanski rat u Šibeniku od 16. do 23. rujna 1991. nije period Domovinskog rata? I da li, s obzirom na prethodne odgovore, znači i da onaj tko je 1991. bio branitelj u Zagrebu a ne u Šibeniku, nije bio branitelj? - uporno je "rešetao" dalje Papak, na što je Hebrang ponovno odgovorio u svom tonu: "Naravno da je rat u Šibeniku dio Domovinskog rata, ali ne i za Kujundžića koji je priložio potvrdu da je bio dragovoljac u općini Medveščak. Za agresiju na Šibenik oformio sam liječnike mobilne ekipe koje sam osobno predvodio. Tako da apsolutno nije branitelj bio onaj ukoliko se nije javio u te ekipe po terenu."

Odgovarajući dalje na odvjetnikova pitanja postoji li razlika između dvodnevnih odlazaka u inozemstvo po humanitarnu pomoć i onih na duži period, Hebrang je ustrajao u tvrdnji da su Kujundžićeva inozemna ratna putovanja bila u svakom pogledu protuzakonita baš kao što je "protuzakonito proći kroz crveno svjetlo na semaforu, bilo to jednom ili više puta."

Udbaški geni

- Zašto sam sve to izjavio 16. ožujka 2017.? Intervjue sam davao u kontinuitetu sedam godina, sve do tog datuma. I Milan me nikada nije demantirao u medijima. Novinarka me nazvala i ja sam joj odgovorio na pitanja i odgovori su bili isti kao što već ponavljam sedam godina. U ratu je poginulo sedam liječnika. Dok su oni ginuli, Milan se usavršavao u Americi. Mnogi od nas su imali pozive u inozemstvo, ali za dragovoljca obrana države ima prioritet. A ja njega nisam nikad tužio za izjavu o mojim udbaškim genima jer je općepoznato da je Udba ubila moga oca, da je učinila moje djetinjstvo siromašnim i otežavala mi napredak u životu.

Pa po tim općim spoznajama, ta jedna kap laži nije vrijedna sudske tužbe. Kujundžić neka i dalje ponavlja tu laž. Inače, Udruga hrvatskih liječnika dragovoljaca nema pojma da je Kujundžić bio tad u RH jer se nikada nije javio kao dragovoljac. Osobno sam vodio sanitet i bio član državog povjerenstva za dragovoljačke odrede - istaknuo je dalje Hebrang, a na upit zna li da je Kujundžić zaveden u Registru branitelja, digao mu se tlak popljuvavši registar.

A gdje je Šušak?

- Registar branitelja je povučen jer je pun neistina. Kako? Primjer je, evo, Gojko Šušak čijeg imena u registru nema. Dalje nabrajati neću. Registar je osmišljen da se izbriše granica između dragovoljaca i mobiliziranih branitelja, a na kraju je zatvorio istinu o hrvatskoj obrani. Puno je u njemu imena u statusu branitelja uvedenih nakon kraja rata i to putem upravnih postupaka sa dovođenjem dva svjedoka i to je to. I takvu je potvrdu, također, i ministar Kujundžić dostavio!

Pribavljena je za ovaj sud na moj zahtjev. Tražio sam je da raskrinkam njegove navode jer sam kao ministar znao kako se do takvih potvrda dolazi i zašto su sve potvrde povučene za razdoblje do 15.10.1991. A i kako se status temeljem takve potvrde ne bi poistovjetio sa statusom pravih branitelja! - ponosno je dobacio Hebrang.

Živi zid

Potom je na red s pitanjima došao Milan Kujundžić, međutim odmah je naišao na živi zid zbog nepoznavanja sudskog protokola pa je započeo s kratkom govorancijom jer mu se žurilo u Sabor.

- Gospodine suče, ja ću postaviti pitanja s tisuću riječi. Sve je počelo zbog politike. Hebrang je 2012. krenuo u klevete i laži - započeo je Kujundžić, no odmah ga je prekinuo sudac Nenad Lukić te upozorio kako je vrijeme za postavljanje pitanja okrivljenom i da će u završnim riječima moći obrazložiti svaki provedeni dokaz odnosno nadopuniti svoj iskaz s početka suđenja.

Govor 'nas seljaka'

- Moram u Sabor na aktualni sat. Želite punu istinu o 1944. i 1945.? Tko je odgovoran za žrtve u 90-ima kad su majkama stizali sinovi u lijesovima s ratišta, pa i mojoj obitelji? Djeca su se borila dok su se drugi bogatili. Hrvatima treba istina. Predmetni rat je počeo 1991., a neki očevi su skrivali svoje sinove tih godina - govorio je povišenim tonom i vidno uzrujano Kujundžić pa ga je sudac zamolio da "spusti emocije".

- Ovo nisu emocije. Mi seljaci tako govorimo. To je normalni razgovor danas. Hebrang je u sudnici iznio samu politiku. Tko je ubio moga strica 1991. na Biokovu? To mene zanima - zapitao se ministar zdravstva dok je Hebrang kolutajući očima slušao i na kraju mu ironično dobacio da se ne uzrujava jer da nisu na livadi.

Na idućoj raspravi biti će saslušan liječnik KB Dubrava Toni Kolak s kojim se Kujundžić, također, "sukobio" u sudnici u drugom sudskom postupku, a sve kako bi sud "analizirao svaki dokaz fragmentarno i upotpunio mozaik" liječničko-ratne sage.